**Ministru kabineta noteikumu projekta „Grozījumi Ministru kabineta 2018.gada 20.marta noteikumos Nr. 169 „Būvspeciālistu kompetences novērtēšanas un patstāvīgās prakses uzraudzības noteikumi”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Ekonomikas ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2018.gada 20.marta noteikumu Nr. 169 „Būvspeciālistu kompetences novērtēšanas un patstāvīgās prakses uzraudzības noteikumi” (turpmāk – Noteikumi) 44.7.apakšpunktu būvspeciālistam ir pienākums līdz kārtējā gada 1. aprīlim samaksāt Noteikumu 65.2. apakšpunktā minēto patstāvīgās prakses uzraudzības gada maksu.  Saskaņā ar Noteikumu 65.2.apakšpunktu patstāvīgās prakses uzraudzības gada maksu veido gada maksa 30 *euro* apmērā par Latvijas standartu tiešsaistes lasītavas abonēšanu, ko būvspeciālisti maksā saskaņā ar kompetences pārbaudes iestādes un nacionālās standartizācijas institūcijas noslēgto līgumu, un uzraudzības maksa:   1. 80 *euro* apmērā par katru darbības sfēru būvniecības jomas inženierizpētes, projektēšanas, būvdarbu vadīšanas un būvuzraudzības specialitātē (saskaņā ar Ministru kabineta 2019.gada 5.marta noteikumu Nr.100 “Būvspeciālistu uzraudzības un kompetences novērtēšanas cenrādis” pielikuma 1.punktu); 2. 214 *euro* apmērā par arhitekta prakses sertifikātu vai 100 *euro* apmērā par arhitektu patstāvīgās prakses uzraudzību, arhitektiem, kuriem tiek piemērotas atvieglotas sertifikāta uzturēšanas prasības (saskaņā ar Ministru kabineta 2019.gada 7.maija noteikumu Nr.189 “Arhitektu kompetences pārbaudes iestāžu maksas pakalpojumu cenrādis” pielikuma 1.punktu); 3. 213 *euro* apmērā par katru darbības sfēru būvniecības jomas būvekspertīzes specialitātē (saskaņā ar Ministru kabineta 2019.gada 7.maija noteikumu Nr.190 “Būvniecības valsts kontroles biroja sniegto maksas pakalpojumu cenrādis” pielikuma 1.punktu).   Ja būvspeciālistam patstāvīgās prakses tiesības ir vairākās darbības sfērās, maksu par Latvijas standartu tiešsaistes lasītavas abonēšanu būvspeciālists maksā par to darbības sfēru, kurā sertifikāts piešķirts visagrāk.   Ja būvspeciālistu reģistrā tiek konstatēts, ka būvspeciālists nav izpildījis Noteikumu 44.7. apakšpunktā minēto pienākumu, kompetences pārbaudes iestāde pieprasa būvspeciālistam 30 dienu laikā veikt patstāvīgās prakses uzraudzības gada maksas samaksu. Ja būvspeciālists to neizdara, saskaņā ar Noteikumu 51.2.apakšpunktu kompetences pārbaudes iestāde var pieņemt lēmumu par arhitekta prakses sertifikāta vai būvprakses sertifikāta darbības sfēras apturēšanu uz laiku. Taču kompetences pārbaudes iestādēm nav tiesību pagarināt Noteikumos noteikto samaksas termiņu, pat ja konstatēti objektīvi apstākļi, kuru dēļ būvspeciālists nevar veikt samaksu Noteikumos noteiktajā termiņā. Ņemot vēra, ka ar Ministru kabineta 2020.gada 12.marta rīkojumu Nr. Nr.103 “Par ārkārtējās situācijas izsludināšanu” Covid-19 izplatības ierobežošanai visā valsts teritorijā izsludināta ārkārtējā situācija un Covid-19 ierobežošanas pasākumi būtiski ietekmējuši visas tautsaimniecības nozares, tai skaitā būvniecību, daļai būvspeciālistu pēkšņi ir samazinājies ieņēmumu apmērs, radot grūtības Noteikumos paredzētajā termiņā segt patstāvīgās prakses uzraudzības gada maksu. Turklāt jāņem vērā, ka nereti būvspeciālistiem ir patstāvīgās prakses tiesības vairākās darbības sfērās un patstāvīgās prakses uzraudzības gada maksas apmērs var pārsniegt pat 1000 *euro*. Saskaņā ar kompetences pārbaudes iestāžu sniegto informāciju secināms, ka Noteikumos noteiktajā termiņā samaksu nav veikuši:   * 52% biedrības “Latvijas Elektroenerģētiķu un Energobūvnieku asociācija” sertificēto būvspeciālistu; * 50 % biedrības “Latvijas Arhitektu savienība” sertificēto būvspeciālistu; * 49% biedrības “Latvijas Jūrniecības savienība” sertificēto būvspeciālistu; * 30% biedrības “Latvijas Būvinženieru savienība” sertificēto būvspeciālistu; * 25% biedrības “Latvijas Siltuma, gāzes un ūdens tehnoloģijas inženieru savienība” sertificēto būvspeciālistu; * 23% biedrības “Latvijas Melioratoru biedrība” sertificēto būvspeciālistu; * 18% Būvniecības valsts kontroles biroja sertificēto būvspeciālistu.   Ņemot vērā minēto, secināms, ka būvspeciālistu, kas nav spējuši savlaicīgi veikt patstāvīgās prakses uzraudzības gada maksas samaksu, īpatsvars ir pietiekami augsts un ir **nepieciešams pagarināt Noteikumu 44.7.apakšpunktā noteikto patstāvīgās prakses uzraudzības gada maksas samaksas termiņu līdz 2020.gada 1.septembrim**, lai iespēju robežās mazinātu Covid-19 ierobežošanas pasākumu negatīvo ietekmi uz būvniecības nozari.  Ja 2020.gadā netiks noteikts izņēmums no Noteikumos noteiktās samaksas kārtības un termiņš netiks pagarināts, pastāv risks, ka būvspeciālisti masveidā lūgs apturēt sertifikātu darbību, savukārt kompetences pārbaudes iestādes var izmantot tiesības apturēt būvprakses sertifikātus patstāvīgās prakses uzraudzības gada maksas nemaksāšanas dēļ, radot būvspeciālistu deficītu atsevišķās darbības sfērās. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz būvspeciālistiem, Būvniecības valsts kontroles biroju un kompetences pārbaudes iestādēm, kas, pamatojoties uz noslēgtajiem deleģēšanas līgumiem, veic būvspeciālistu kompetences novērtēšanu un patstāvīgās prakses uzraudzību. |
| 2. | Tiesiskā regulējuma ietekme uz tautsaimniecību un administratīvo slogu | Projekts var palīdzēt novērst masveidīgu būvspeciālistu sertifikātu apturēšanu saistībā ar būvspeciālistu maksātspējas pasliktināšanos Covid-19 un tā ierobežošanas pasākumu ietekmē. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ievērojot ārkārtējās situācijas izsludināšanas mērķi un nepieciešamo izmaiņu steidzamību, sabiedrības līdzdalības un komunikācijas aktivitātes netiek plānotas. |
| 2. | Sabiedrības līdzdalība projekta izstrādē | Ekonomikas ministrija ir konsultējusies ar kompetences pārbaudes iestādēm, kas, pamatojoties uz noslēgtajiem deleģēšanas līgumiem, veic būvspeciālistu kompetences novērtēšanu un patstāvīgās prakses uzraudzību, un Būvniecības valsts kontroles biroju par grozījumu nepieciešamību. |
| 3. | Sabiedrības līdzdalības rezultāti | Vairums kompetences pārbaudes iestāžu paudušas atbalstu grozījumu izstrādei. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Būvniecības valsts kontroles birojs un kompetences pārbaudes iestādes, kas, pamatojoties uz noslēgtajiem deleģēšanas līgumiem, veic būvspeciālistu kompetences novērtēšanu un patstāvīgās prakses uzraudzību. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde notiks esošo pārvaldes funkciju ietvaros. Noteikumu projekts neparedz veidot jaunas valsts institūcijas, to likvidāciju vai reorganizāciju, kā arī jaunas institūciju funkcijas vai uzdevumus. Noteikumu projekta izpildi organizēs esošo cilvēkresursu ietvaros. |
| 3. | Cita informācija | Nav |

Ekonomikas ministrs

J. Vitenbergs

Vīza:

Valsts sekretāra pienākumu izpildītājs –

valsts sekretāra vietnieks E. Valantis

Seļezņova 67013148,

Agnija.Seleznova@em.gov.lv